text: Vintervejr sinker udrykninger
  21 januar 2011 kl. 09.20
  Vintervejr og glatte veje betyder, at politiet i vest- og sønderjylland i gennemsnit bruger et minut mere på at rykke ud.
  Netop Syd- og Sønderjyllands Politi har en geografisk stor politikreds med mange mindre veje, som ikke ryddes så godt som i byerne. 
  Samtidig køres mange udrykninger om natten, hvor sne-rydningens er begrænset.
  
  Må sætte farten ned
  - Når vejene er spejlglatte, er vi i sagens natur også nødt til at sætte farten ned, når vi kører med udrykning, siger linjechef for beredskabet, politiinspektør Svend Erik Larsen.
  - Men det er stadig flot, at vi med den givne geografi, kan ligge på det niveau, siger Svend Erik Larsen.
  Responstiden, som det hedder i fagsproget, er steget med et minut. Fra 8.10 minutter i gennemsnit til 9.13 minutter i 2010. 
  Politiet er overbevist om, at de barske vintermåneder først - og sidst - på året er skyld i den længere responstid. 
  I den anden del af regionen kan Sydøstjyllands Politi bryste sig af at være Danmarks hurtigste politi, fordi mange udrykninger går til de østjyske købstæder. (Se anden historie).
  